**Ungarns herrelandslag i fotball** er det nasjonale fotballaget til Ungarn, og dette landslaget blir administrert av Ungarns fotballforbund. Det ungarske fotballforbundet ble stiftet i 1901, og de ble medlem av FIFA i 1906. Landet har deltatt i ni VM-sluttspill, og nasjonalstadion er Puskás Aréna i Budapest.

Ungarn har en lang og imponerende historie i landslagssammenheng, men den ble brutalt redusert etter den ungarske revolusjon og Sovjetunionens invasjon. Ungarn har ikke kvalifisert seg til VM siden VM i 1986. I EM-sammenheng hadde Ungarn en periode på 1960- og 1970-tallet. Da laget kvalifiserte seg til EM i 2016, var det for første gang siden EM i 1972.

Ungarn har røde trøyer, hvite bukser og grønne sokker. De spiller landskampene sine spredt over landet, og har ikke noe etablert kallenavn (Nemzeti Tizenegy betyr «nasjonalelleveren»).

Historie
--------

Ungarn har en av Europas lengste historier som landslag. Den begynte allerede i 1902, enda de da var del av Østerrike-Ungarn. På 1930-tallet markerte de seg som et topplag, og fra sent 1940 til 1956 var de blant de aller beste i verden. Etter 1956 gikk det gradvis nedover.

### OL-perioden (1902-1928)

```
De debuterte med et landslag i kamp mot Østerrike i 1902, og det var den første landskampen mellom to europeiske nasjoner som ikke tilhørte Storbritannia (Uruguay - Argentina var et år tidligere, og dermed den første mellom to selvstendige land). Ungarn fikk seier allerede i sin andre kamp, da de slo Böhmen 2-1. Dette var en av tre kamper Böhmen spilte før FIFA trakk deres medlemskap.
```

Ungarn og Østerrike møttes flere ganger, og Ungarn fikk overtaket. Laget til Ungarn, som blant annet hadde et høyt antall jøder, ble regnet som det første «gullaget» (*aranycsapat*). Ungarn meldte seg på til OL i 1908, men trakk seg etter at Bosnia-Hercegovina ble annektert (se Bosnia-Hercegovinas historie). De spilte senere treningskamper mot flere land, blant annet mot England (0-7, 2-4, 2-8), Tyskland (3-3, 4-1, 4-4, 3-1), Italia (6-1, 1-0), Frankrike (3-0), Sveits (0-2, 9-0) Sverige (2-2) og Norge (6-0).

I neste OL var Ungarn med, men tapte hele 0-7 mot Storbritannia. Det ble arrangert en trøsterunde for alle lagene som ikke kom til finalen. Ungarn slapp første runde, men møtte i semifinalen Tyskland, som de slo 3-1 med tre mål av Imre Schlosser. Deretter møtte de Østerrike i finalen, og vant 3-0.

Etter at Ungarn var på den tapende side i første verdenskrig, ble de ikke med i OL i 1920. Fire år senere var de med. De vant første hele 5-0 mot Polen, før de tapte 0-3 mot {{|Egypt}} i en av turneringens store overraskelser. Ungarn deltok ikke under neste OL.

### Ungarn tar steget (1928-1939)

Mellom 1927 og 1930, deltok Ungarn i en sentraleuropeisk cup (det vil si, det var seriespill) med Italia, Østerrike, Tsjekkoslovakia og Sveits. Ungarn endte nest sist, foran Sveits. Ettersom fotball ikke ble organisert i det påfølgende OL i USA og Ungarn ikke ble invitert med til det første VM, ble det først i VM i 1934de fikk sjansen. Kvalifiseringen besto av en gruppe med dem, Østerrike, Bulgaria og Danmark. Danmark trakk laget, og etter at Ungarn hadde slått Bulgaria to ganger og Østerrike slo dem en gang, trakk Bulgaria seg. Ettersom de to øverste plassene ga VM-billett, var det ikke noe poeng å fortsette.

Under VM fikk Ungarn hevn på Egypt og slo dem 4-2. Deretter fikk de til slutt møte Østerrikes «Wunderteam». Østerrike tok ledelsen 2-0, og Ungarn reduserte bare én gang, da på straffe. Dermed var Ungarn ute. To år senere ble det en kort opptreden under OL i Berlin, der Ungarn tapte 0-3 mot Polen.

Under kvalifiseringen til VM i Frankrike i 1938 møtte Ungarn Hellas og vant 11-1 i Budapest. Det ble ingen omkamp, og Ungarn ble kvalifisert. I VM møtte de Nederlandsk Øst-India og vant 6-0. I kvartfinalen slo de Sveits 2-0, mens de i semifinalen slo Sverige hele 5-1.

### Gusztáv Sebes: Gullperioden (1945-1956)

**De mektige magyarne i 1953**  
*Foran:* Mihály Lantos, Ferenc Puskás, Gyula Grosics  
*Bak:* Gyula Lóránt, Jenő Buzánszky, Nándor Hidegkuti, Sándor Kocsis, József Zakariás, Zoltán Czibor, József Bozsik, László BudaiUngarn spilte kamper under andre verdenskrig og noe etter. Rett etter andre verdenskrig debuterte den svært lovende spissen Ferenc Puskás, som scoret mange mål for landslaget. Ungarn hadde blitt et sosialistisk land der Sovjetunionen hadde stor innflytelse etter andre verdenskrig. Hungarn, Tsjekkoslovakia og Sovjetunionen, sannsynligvis etter press fra sistnevnte, nektet å bli med på VM i 1950. De var i og for seg ikke alene, flere land trakk seg under eller etter kvalifiseringen. Det var heller ikke med i OL i 1948.

Ungarn hadde i stedet treningskamper, der særlig en bortekamp mot Tsjekkoslovakia fikk betydning. Den 10. april 1949 møttes de i Praha, og tsjekkoslovakene vant 5-2. Resultatet ble at den nyutnevnte treneren Gusztáv Sebes hadde store omveltninger i laget, og flere gamle stjerner ble byttet ut. Inn kom Sándor Kocsis, Zoltán Czibor, Nándor Hidegkuti og József Bozsik - og resten av det som skulle bli kalt «De mektige magjarene».

Det viste seg fort at dette ble en uoverkommerlig motstander for de fleste. Ungarns flytende spill der ballen gikk fort mellom spillerne og man kunne variere på plassene var en forløper for totalfotball. Ungarn vant 42 av de neste 50 kampene og spilte sju uavgjort.

#### OL i 1952 og ydmykelsen av England

Neste stopp var OL i 1952. Ungarn begynte mot Romania, der Czibor og Kocsis scoret ett hver i 2-1-seieren. Deretter møtte de Italia, som de slo 3-0 med to mål av Péter Palotás og et av Kocsis. I kvartfinalen møtte de Tyrkia som de slo hele 7-0 etter to mål hver av Kocsis og Puskás og ett hver av Patolás, Bozsik og Mihály Lantos. I kvartfinalen møtte de regjerende mester Sverige og vant hele 6-0 etter to mål av Kocsis, et av Puskás, et av Patolás og et av Hildegkuti - det siste var selvmål. I finalen møtte Ungarn Jugoslavia og vant 2-0 etter mål av Puskás og Czibor. Ungarn var dermed olympiske mestre.

Den 25. november 1953 møtte Ungarn England på Wembley Stadion. England hadde hatt en del svake kamper, og taktikk var ikke særlig populært blant deres spillere, men ingen landslag hadde lyktes å slå dem på Wembley - bortsett fra Skottland i 1928. Ungarn var imidlertid mange ganger bedre, og de første 60 minuttene kjørte de over England, og ledet 4-2 til pause. Andre omgang roet ting seg noe, og etter først 5 og så 6-2, satte Englands kaptein Alf Ramsey inn straffesparket som gjorde at kampen endte 6-3 til Ungarn. Hildegkuti scoret Ungarns første, andre og siste mål, Puskás scoret to og Bozsik det siste. Ungarn hadde ydmykte England på hjemmebane. Om det ikke var ydmykende nok for England, ble returkampen enda tøffere, Ungarn vant hele 7-1.

#### VM i 1954

Ungarn skulle kvalifisere seg gjennom hjemme- og bortekamp mot Polen, men Polen trakk seg, og dermed var Ungarn kvalifisert. I VM i Sveits ble Ungarn plassert i gruppe med Vest-Tyskland, Sør-Korea og Tyrkia. VM i 1954 hadde en rar regel der de to seeded lagene (i dette tilfellet Ungarn og Tyrkia) ikke skulle møtes. Derfor spilte Ungarn mot de to andre. DE begynte med hele 9-0 mot Sør-Korea med tre mål av Kocsis og to mål hver av Puskás og Palotás. Deretter slo de Vest-Tyskland 8-3 med hele fire mål av Kocsis.

I kvartfinalen møtte Ungarn Brasil. Selve kampen endte 4-2 til Ungarn, men den er mest kjent for å ha vært en svært stygg kamp, ofte kalt «Slaget om Bern». Ungarn møtte regjerende mester Uruguay i semifinalen. Det sto 2-2 etter 90 minutter, men Ungarn halte iland seieren med 2 mål etter ekstraomganger. Finalen var mot Vest-Tyskland, som Ungarn hadde banket i gruppespillet. De tok også ledelsen 2-0 etter bare 8 minutter, men Vest-Tyskland slo tilbake, og etter 18 minutter var det 2-2. Deretter ble det en intens kamp som ble avgjort etter 84 minutter, da Helmut Rahn sikret vesttysk seier. Dette var det eneste tapet Ungarn hadde opplevd siden Sebes byttet ut spillere og skapte gullaget en uoffisiell treningskamp mot Sovjetunionen unntatt.

Ungarn fortsatte å dominere i treningskamper og den uformelle Dr. Gerö Cup. Det ble noen tap, men en overveldende overvekt av seire. Ungarn skulle spille kvalifisering til OL i Melbourne, men motstanderen, Øst-Tyskland, trakk seg ettersom Tyskland stilte med felles lag. Ungarn dro til Melbourne, men under OL, som ble arrangert sent ettersom Australia ligger langt sør på den sørlige halvkule, foregikk oppstanden i Ungarn, som medførte at Ungarns landslag trakk seg.

### Lajos Baroti: Sølvperioden (1957-1966)

Lajos Baroti tok over et landslag uten stjerner, men fikk til gode resultater med det.
I tillegg til at Ungarn mistet OL, mistet de under oppstanden også Ferenc Puskás, Zoltán Czibor og Sándor Kocsis, som alle hoppet av. Péter Palotás ble i Ungarn, men spilte ikke på landslaget etter 1956. Nándor Hidegkuti ble på landslaget til og med 1958, og József Bozsik til 1962. Gusztáv Sebes ga seg også i 1956. Resultatet ble altså et helt annet Ungarn.

#### VM i 1958

Etter litt om og men, ble det Lajos Baróti som tok over roret etter Sebes. Det første hinderet for Barótis Ungarn var kvalifisering til VM i Sverige. Ungarn møtte Norge og Bulgaria. Ungarn gikk på en smell borte mot Norge og tapte 1-2. Lajos Tichy scoret Ungarns eneste mål. Deretter slo de Bulgaria hele 4-1 hjemme, før de vant 2-1 borte mot Bulgaria med begge mål av Hildegkuti. Hjemme mot Norge vant de komfortabelt 5-0 med Lajos Csordás som tomålsscorer. Dermed ble Ungarn klar til VM.

Selve VM gikk ikke helt etter planen. De kom i gruppe med vertslandet Sverige, Wales og Mexico. Ungarn begynte med 1-1 mot Wales med Boszik som Ungarns målscorer. Mot Sverige ble det 1-2-tap etter at Tichy redusterte etter to mål av Kurt Hamrin. Tichy scoret også to mål i kampen mot Mexico, noe som gjorde at Ungarn hadde tre poeng - like mange som Wales. Det ble arrangert omkamp mellom de to lagene for å avgjøre hvem som gikk videre. Ungarn tok ledelsen ved Tichy, men Wales snudde og vant 2-1. Dermed var Ungarn ute.

#### VM i 1962

Flórián Albert markerte seg som en hyppig målscorer for post-1956-Ungarn. Han var også lenge på landslaget.Neste hinder var kvalifisering til EM i 1960. Det endte kort etter at Ungarn tapte to kamper mot Sovjetunionen, den ene 1-3. Samme år ble Ungarn bronsevinnere i OL, med unge lovende Flórián Albert som hyppig målscorer.

Kvalifiseringen til VM i 1962 inneholdt Nederland og Øst-Tyskland i tillegg til Ungarn. Denne gangen dukket Øst-Tyskland opp til kampene. Nederland hadde nettopp begynt å bli med i VM-kvalifisering og tillot profesjonelle spillere på laget. Imidlertid hadde de lite å stille opp med. Ungarn startet med 2-0 over Øst-Tyskland med Albert som første målscorer. Deretter ble det 3-0 borte mot Nederland og 3-2 borte mot Øst-Tyskland, med Tichy som matchvinner. Det ble 3-3 mot Nederland i en kamp som ikke betydde stort, etter at Nederland hadde tatt ledelsen 2-0 og 3-2. Tichy scoret 3-3-målet.

Ungarn var dermed videre til VM i Chile, der de kom i gruppe med England, Argentina og Bulgaria. Det gikk langt bedre denne gangen. Tichy og Albert scoret hvert sitt mål i 2-1-seieren over England. Deretter scoret Albert 3 og Tichy 2 mål i 6-0-seieren over Bulgaria. Det ble målløst mot Argentina, men Ungarn var videre som gruppevinner. I kvartfinalen møtte imidlertid Ungarn Tsjekkoslovakia og tapte 0-1. Tsjekkoslovakene gikk senere til finalen, som de tapte for Brasil. Senere rangering har gitt Ungarn en femteplass i VM i Chile. Albert ble delt toppscorer.

#### EM i 1964

EM-kvalifiseringen var slik at to og to lag møttes hjemme og borte i en slags sekstendelsfinale, og så i åttendedelsfinale og kvartfinale. Bare semifinalen var EM-turneringen. I kvalifiseringen fikk Ungarn møte Wales igjen. D fikk hevn ved 3-1 hjemme og 1-1 borte. I åttendedelsfinalen møtte Ungarn Øst-Tyskland. Ungarn vant 2-1 borte, mens hjemmekampen ble jevn og endte i 3-3. Det holdt til avansement til siste hinder, kvartfinalen. Der møtte Ungarn Frankrike. De vant 3-1 borte og 2-1 hjemme, og dermed var de i sitt første EM.

EM ble en kort affære. I første kamp møtte de vertslandet Spania, og tapte 1-2 etter ekstraomganger. I bronsefinalen slo de Danmark 2-1, også det etter ekstraomganger. Samme år vant imidlertid Ungarn gull i Sommer-OL i Tokyo, også det med Baróti som trener. Dermed hadde de sitt andre OL-gull.

#### VM i 1966

Baróti avsluttet sin trenerkarriere i 1966 med VM i England. Veien dit var kvalifisering mot Østerrike og Øst-Tyskland. Øst-Tyskland var langt bedre, og greide 1-1 hjemme mot Ungarn. Ungarn vant imidlertid begge kampene mot Østerrike, og ettersom Øst-Tyskland allerede hadde spilt uavgjort mot Østerrike borte, holdt det for Ungarn med uavgjort hjemme. I nok et tett oppgjør vant Ungarn 3-2, og var dermed kvalifisert.

VM i 1966 ble arrangert i England, og Ungarn havnet i gruppe med Brasil, Portugal og Bulgaria. Mens Brasil opplevde tøft spill fra Portugal og Bulgaria, ble de utspilt av et svært godt Ungarn, som vant 3-1. 3-1 ble gjennomgangsmelodien - før Brasil-kampen tapte de 3-1 for Portugal, og etterpå vant de 3-1 mot Bulgaria. Ferenc Bene scoret i samtlige kamper for Ungarn. Han scoret også i kvartfinalen mot Sovjetunionen, men det ble et trøstemål i en kamp Ungarn tapte 1-2.

### Trenerbytter og varierende resultater (1967-1976)

Baróti avsluttet en periode der samme trener fikk flere forsøk. I perioden som fulgte, var det flere trenere. Først var det Rudolf Illovszky som fikk sjansen, og da han ikke lyktes å kvalifisere seg til EM, ble det Károly Sós, som heller ikke leverte varene, før József Hoffer fikk forsøke seg til 1971, og så fikk Illovskzky prøve seg igjen.

#### Illovszky: Ingen EM i 1968

Med unntak av EM i 1960, hadde Ungarn kvalifisert seg for alle mesterskap de tok del i. Kvalifiseringen til EM i 1968 ble dermed historisk. Kvalifiseringen besto av åtte grupper der gruppevinnerne møtte hverandre i kvartfinalene og vinnerne gikk videre til selve EM. For Ungarn var gruppen overkommelig. De møtte gamle kjenninger i Øst-Tyskland, Nederland og Danmark. Det begynte med 2-2 borte mot Nederland, nå med en ung Johan Cruijff, før de slo Danmark hele 6-0 hjemme. I returoppgjøret mot Nederland vant de 2-1, og de slo Danmark 2-0 borte. János Farkas scoret tre mål i Ungarns 3-1 hjemme mot Øst-Tyskland. Dermed var Ungarn videre, og i en betydningsløs kamp tapte de 0-1 borte mot Øst-Tyskland.

I kvartfinalen møtte de igjen Sovjetunionen, og de vant 2-0 hjemme, men tapte 0-3 borte. Nok en gang hadde altså Sovjetunionen ødelagt for Ungarn.

#### OL-gull og nesten VM (1968-1969)

Ungarn hadde dratt til OL i Mexico City, der de nok en gang ble klar over en annen utfordring de hadde - spillere som hoppet av. Den lovende spissen Zlotán Varga unnskyldte seg med magesmerter, og da folk banket på hotellrommet, hadde han forsvunnet og hoppet av. Ungarn lyktes likevel å vinne i en relativt enkel gruppe med Israel, Ghana og El Salvador samtidig som flere land som Tsjekkoslovakia og Brasil noe overraskende ble slått ut. Ungarn fikk grei motstand da de møtte Guatemala i kvartfinalen. Guatemala hadde slått ut Tsjekkoslovakia, men Ungarn slo dem 1-0. I semifinalen møtte de et Japan som hadde slått ut Frankrike mot alle odds. Ungarn, derimot, slo Frankrike hele 5-0. I finalen møtte de Bulgaria, som hadde slått ut vertslandet, som selv hadde slått ut Spania. Ungarn vant komfortabelt 4-1, og forsvarte dermed OL-gullet.

Nå er OL noe annet enn turneringer for rene seniorlag, og det var der Ungarn måtte bevise. De gjorde det i begynnelsen av kvalifiseringen, en kvalifisering med flere kjente motstandere, Danmark, Tsjekkoslovakia og en ny motstander i Irland. I sin første kamp slo de medfavoritt Tsjekkoslovakia 2-0 hjemme, og de fulgte opp med 2-1 borte mot Irland. Deretter tapte de overraskende 2-3 borte mot Danmark. De rotet bort en 3-1-ledelse borte mot Tsjekkoslovakia til 3-3. Klare hjemmeseire mot Danmark og Irland gjorde at Ungarn toppet gruppen, men de hadde like mange poeng som Tsjekkoslovakia, og enda Ungarn hadde mye bedre målforskjell, var ikke dette en offisiell skilleregel. I stedet spilte de to en kamp på nøytral bane i Frankrike som Ungarn tapte 1-4. Dermed gikk Tsjekkoslovakia til VM, mens Ungarn for første gang ble hjemme. Tsjekkoslovakia endte uten poeng i VM, og scoret bare ett mål.

#### Siste storhet: EM og OL (1970-1972)

Ungarn kom i EM-kvalifiseringsgruppe med Norge, Bulgaria og Frankrike, nå altså med Illovszky som Ungarns trener. De startet med en grei borteseier 3-1 mot Norge, men greide bare 1-1 mot Frankrike og tapte hele 0-3 borte mot Bulgaria. Ungarn snudde det rundt ved å slå Bulgaria 2-0 hjemme og Frankrike med samme sifre borte. Norge ble slått hele 4-0 i Ungarn. Ungarn var ikke helt sikre før Frankrike og Bulgaria slo hverandre 2-1 og dermed saboterte for hverandre. Ungarn var dermed videre til utslagsrunden, der de møtte Romania. Det endte med to uavgjortkamper, og det ble satt opp en tredje kamp i Beograd der Ungarn vant 2-1.

I EM, det vil si semifinalen, møtte Ungarn enda en gang Sovjetunionen, og nok en gang ble det tap. I bronsefinalen tapte Ungarn for vertslandet Belgia.

Kort tid etter spilte Ungarn i OL igjen. De vant hele 5-0 mot Iran, og fulgte opp med 2-2 mot Brasil og 2-0 over Danmark i gruppespillet. Ungarn gikk videre og vant alle kampene i mellomrunden mot Øst-Tyskland, Vest-Tyskland og Mexico. I finalen møtte de Polen, og tapte 1-2. Likevel var et sølv en flott innsats fra et landslag som stadig mistet spillere.

#### Slutten på en periode (1973-1976)

Lajos Kű var en lovende spiller for Ungarn, men han hoppet av i 1977.Ungarns forsøk på å kvalifisere seg til VM i 1974 ble et tett oppgjør mellom dem, Østerrike og Sverige. Etter at Ungarn slo Malta hjemme og borte og spilte uavgjort i alle de fire andre kampene, endte de, Sverige og Østerrike alle tre på åtte poeng. Nå hadde målforskjell kommet for å skille lag med like mange poeng, og Ungarn hadde ikke god nok målforskjell, og endte på tredjeplass. Dermed ble det ikke noen VM på Ungarn. Det ble heller ikke noe Illovszky eller Florian Albert, begge la opp på landslaget i 1974.

Neste kvalifisering var mot EM i 1976. Ungarn møtte Wales, Østerrike igjen og Luxembourg. Etter 2-2 til pause vant Ungarn 4-2 borte mot Luxembourg, men de tapte 0-3 borte mot Wales. Etter uavgjort borte mot Østerrike ble det hjemmetap for Wales. Til tross for hjemmeseier over Østerrike og hele 8-1 hjemme mot Luxembourg, var Ungarn ute. I tillegg lyktes det ikke Ungarn å kvalifisere seg til OL verken i i 1976 eller senere, med unntak av OL i Atlanta i 1996, der Ungarn endte sist.

### Midt på treet (1976-1986)

Storhetstiden var borte i 1956, men en slags storhet hadde vart til 1972. Deretter var Ungarn på vei nedover. I denne perioden lyktes det Ungarn å bemerke seg noe i VM-sammenheng, men ikke i EM-sammenheng. Tradisjonen tro hadde Ungarn mange trenerbytter, og denne artikkelen fokuserer mest på de som hadde laget over lengre perioder eller i turneringer. Ungarn måtte også greie seg uten Lajos Kű, en lovende spiller og gullmedaljevinner fra OL i 1972 som hoppet av i 1977.

#### VM i 1978

Baróti gjorde et comeback som landslagstrener etter Illovsky, og til tross for den svake EM-kvalifiseringen, fikk han til noe nytt. I kvalifiseringen til neste VM havnet Ungarn i gruppe med Sovjetunionen og Hellas. Som alle andre kvalifiseringer, ble denne tett. Ungarn begynte med uavgjort borte mot Hellas før de faktisk slo Sovjetunionen hjemme. Sovjetunionen hadde slått Hellas hjemme, men tapte borte for grekerne. Dermed var alt opp til Ungarn - som ødela med et bortetap 0-2 mot Sovjetunionen. Den siste kampen ble derfor avgjørende. Vant Ungarn hjemme, var de videre, vant Hellas var de videre, og ved uavgjort var Sovjetunionen videre. Med to mål etter et kvarter og et siste mot slutten av kampen, var det aldri tvil om at det ble Ungarn som vant gruppen.

Selve VM i 1978 ble et gjensyn med turneringen for første gang på 12 år - og denne gangen uten Sovjetunionen. Ikke at det hjalp stort, Ungarn var i en tøff gruppe med Frankrike, Argentina og Italia. Ungarn tok ledelsen mot Argentina, men søramerikanerne snudde og vant 2-1. Deretter tapte de 3-1 mot Italia etter at de reduserte fra 3-0 på straffe mot slutten av kampen. Kampen mot Frankrike gikk heller ikke veien. Frankrike ledet 2-0, og enda Sándor Zombori reduserte for Ungarn, tok et ett minutt før Frankrike var tilbake i tomålsledelse. 3-1 ble også sluttresultatet, og dermed var Ungarn ute.

#### EM i 1980, VM i 1982

László Kiss var mye av beholdningen i et maksimalt brukbart VM for Ungarn i 1982.Neste kvalifisering var til EM i 1980, den første skikkelige EM-turneringen der det var gruppespill i tillegg til semifinale og finale. Finland, Hellas og Sovjetunionen var med i kvalifiseringsgruppen. Finland startet best, med 3-0 hjemme mot Hellas og 2-1 hjemme mot Ungarn, som kom skjevt ut. Sovjetunionen slo også Hellas hjemme, så det så ut til å ble et race mellom tre. Ungarn slo Sovjetunionen 2-0 hjemme, noe som styrket deres sjanser, og etter at Hellas slo Finland hjemme hele 8-1, var det vidåpent igjen. Ungarn grep ikke muligheten, og tapte 1-4 borte mot Hellas. Deretter ble det uavgjort både hjemme mot Hellas og borte mot Sovjetunionen, og enda Ungarn slo Finland hjemme, holdt det bare til andreplass bak Hellas.

Kvalifiseringen til VM i 1982 var en interessant pulje. Ungarn møtte England, Romania, Sveits og Norge. Av disse hadde ingen lag levert særlig godt den siste tiden. Sveits hadde aldri kvalifisert seg til EM, og var sist med i VM i 1966, da de røk ut i gruppespillet med 1-9 i målforskjell og uten poeng. Romania hadde ikke vært i VM siden 1970, der de gikk ut i gruppespillet, og heller ikke vært i EM. Norge hadde ikke vært med i verken VM eller EM siden VM i 1938. England hadde nylig vært med i EM, i 1980, men ikke gjort en god figur. De hadde ikke kvalifisert seg for de to siste VM-turneringene.

Ungarn startet med uavgjort mot Sveits borte og 1-0 over Romania hjemme, før László Kiss snudde fra 0-1 til 2-1 borte mot Norge. Ungarn tapte deretter hjemme mot England, men takket være at England også tråkket feil, inkludert bortetap mot Sveits og 1-2-tapet mot Norge i Oslo, fikk Ungarn muligheten til å ta tilbake ledelsen. Det ble først 0-0 mot Romania, men tremålsseier mot Sveits og Norge gjorde at Ungarn vant gruppen. De tapte bortekampen mot England 1-0, noe som medførte at England gikk forbi Romania og kvalifiserte seg sammen med Ungarn.

Under VM i Spania ble Ungarn plassert i samme gruppe som Belgia, Argentina og El Salvador. Ungarn startet med hele 10-1 mot El Salvador, der Kiss scoret hat trick som innbytter. Dette er per 2016 fortsatt den største seieren i VM-historien, og Kiss var den første innbytteren som scoret hat trick og det raskeste hat trick-et i VM. Deretter ble det tøffere med 1-4 mot Argentina med to mål av Diego Maradona. Ungarn lyktes bare med uavgjort mot Belgia. Dermed endte Ungarn på tredjeplass i gruppen, om enn med best målforskjell. Ungarn var dermed ute.

#### EM i 1984, VM i 1986

Kvalifiseringsgruppen til EM i 1984 var nok et gjensyn med flere kjente: England (fra forrige kvalifiseringsgruppe), Danmark (kvalifisering til EM i 1968), Luxembourg (kvalifisering til EM i 1976) og 
Hellas (kvalifisering til EM i 1980). Ungarn startet med 6-2 både borte og hjemme mot Luxembourg, men deretter tapte de 0-2 borte mot England og 2-3 hjemme mot Hellas. Etter 1-3 borte mot Danmark og 0-3 hjemme mot England var det klart at Ungarn var langt unna det topplaget de hadde vært for 20-30 år siden. Uavgjort borte mot Hellas og seier hjemme mot Danmark pyntet på resultatet, men Ungarn var på nest sisteplass bare foran poengløse Luxembourg.

Neste kvalifisering var til VM i Mexico i 1986. Ungarn var nå i gruppe med Østerrike, Nederland og Kypros. Nok en gang viste Ungarn at de leverte mye bedre når det handlet om VM enn EM. De startet med hjemmeseier 3-1 over Østerrike før de vant 2-1 borte mot Nederland. Deretter ble det 2-1 borte og 2-0 hjemme mot Kypros. Etter å ha slått Østerrike 3-0 borte, hadde Ungarn allerede kvalifisert seg, og det fikk ingen betydning for dem at det atapte 0-1 mot Nederland. Nederland tok riktignok andreplassen som ga kvalifisering i gruppen, men de tapte for Belgia i omspillet.

Selve VM fulgte en kjent formel for Ungarn. Først møtte de sitt gamle spøkelse Sovjetunionen, som de tapte hele 0-6 for. Deretter slo de Canada 2-0, men i den avgjørende kampen mot regjerende europamester Frankrike tapte de 0-3 og var ute - denne gangen som nummer tre i gruppen.

### Ikke gode nok (1986-2010)

Etter VM i 1986 var Ungarn rett og slett ikke gode nok til å kvalifisere seg de neste 28 årene. Perioden fra 1986 til 2010 gikk fra å være nesten gode nok til i stadig større grad å ligget godt unna kvalifiseringsplass. Manglende stabilitet på trenersiden var gjennomgangstonen.

#### EM 1988, VM 1990

Kvalifiseringen til EM i 1988 besto av dem, Nederland, Kypros, Hellas og Polen. De to første hadde de møtt i forrige kvalifisering og Hellas i kvalifiseringen før. Nederland var imidlertid bedre, og slo Ungarn i Ungarn. Ungarn tapte også borte mot Hellas, og enda de slo Kypros 1-0 borte, tapte de 2-0 borte mot Nederland og var for alle praktiske formål ute av kvalifiseringen. Ungarn slo Polen hjemme, men tapte for dem borte, og avsluttet med hjemmeseier over Kypros og Hellas. Det holdt til en tredjeplass, poenget bak Hellas og seks poeng bak suverene Nederland. Bare førsteplassen ga EM-plass.

Neste uoverstigelige hinder var kvalifiseringen til VM i Italia. Her fikk Ungarn prøve seg mot litt andre motstandere, inkludert Spania (første gang i turneringssammenheng siden EM i 1964), Irland (for første gang siden kvalifiseringen til VM i 1970), Nord-Irland og Malta (for første gang i turneringssammenheng for begge). Ikke at det hjalp stort. Ungarn begynte med seier mot Nord-Irland, men rotet bort en 2-1-seier i siste spilleminutt borte mot Malta til uavgjort 2-2. Det ble også uavgjort hjemme mot Irland og i returoppgjøret hjemme mot Malta. Dermed hadde Ungarn tre uavgjortkamper på rad. Dette ble fulgt av bortetap mot Irland og borteseier mot Nord-Irland. Før Ungarn hadde møtt gruppefavoritt Spania, hadde de altså ni poeng på seks kamper - to mot Malta, som ikke tok poeng mot andre lag enn Ungarn. Ungarn greide uavgjort hjemme mot Spania, men tapte hele 0-4 mot dem i Spania. De endte på tredjeplass, foran Nord-Irland og Malta, men fire poeng bak Irland. Ungarn var dermed ikke med i VM for første gang siden 1974.

#### Nedturene på nittitallet

Ungarn innledet EM-kvalifiseringen tli EM i 1992 med 0-0 borte mot Norge, en kamp som fikk Ingvar Stadheim til å gå av som trener for Norge. Deretter spilte Ungarn uavgjort hjemme mot Italia og slo Kypros 4-2 hjemme. En tomålsseier borte mot Kypros gjorde at Ungarn var med i kampen om gruppeseier. Imidlertid stakk igjen Sovjetunionen kjepper i hjulene for Ungarn, da Ungarn tapte hjemme for dem. Det ble også 1-3 mot Italia borte, og til tross for 2-2 borte mot Sovjetunionen og 0-0 hjemme mot et Norge nå under Egil Olsen, var Ungarn aldri i nærheten av gruppeseier. De endte nest sist foran Kypros.

Ungarns neste utfordring var å komme tilbake til VM, nå i USA. Sovjetunionen var oppløst og jernteppet falt, og i den anledning møtte de i stedet Russland i kvalifisering, i tillegg til Hellas, Island og Luxembourg. Jugoslavia skulle også ha vært med, men de be suspendert av FIFA. Ungarn begynte med 1-2 hjemme mot Island, deretter 3-0 borte mot Luxembourg. Ungarn hadde hatt en tendens til uavgjort mot ganske gode og seier over dårlige lag, og ellers tap. Det ble også regele her: uavgjort borte mot Hellas ble avløst av hjemmetap 0-1 i returoppgjøret. Etter 0-3 borte mot Russland, 0-2 borte mot Island og 1-3 hjemme mot Russland var det klart at Ungarn var et lag som ikke hørte hjemme i det øverste selskap. Den beskjedne 1-0-seieren over Luxembourg understreket dette. I denne perioden var rumenske Emerich Jenei Ungarns første utenlandske trener, uten at det hjalp stort

Ungarn fikk imidlertid mulighet for hevn mot Island allerede i neste kvalifisering. De var også i gruppe med Sverige, Sveits og Tyrkia. Det ble 2-2 hjemme mot Tyrkia i åpningskampen, før Sveriges bronselag fra sist VM ble for gode i Sverige og vant 2-1. Nok en uavgjortkamp kom hjemme mot Sveits i en 2-2-kamp. Deretter lyktes Ungarn endelig å få med seg et hederlig resultat da de vant 1-0 mot Sverige. Ungarn tok også ledelsen borte mot Island, men islendingene snudde på fem minutter i andre omgang til en 2-1-seier. Ungarn fortsatte med to svake borteresultater, 0-2 mot Tyrkia og 0-3 mot Sveits. I avslutningskampen slo de i det minste Island, og fikk åtte poeng, tre mer enn Island på sisteplass og ett mindre enn Sverige på tredjeplass.

Ungarn møtte igjen Sveits i neste kvalifisering, som på papiret så mer overkommelig ut. Norge, Finland og Aserbajdsjan var de andre lagene. Ungarn begynte med 1-0 hjemme mot Finland, før de fikk et hat-trick av Kjetil Rekdal mot seg de siste syv minuttene borte mot Norge og tapte 0-3. Den negative målforskjellen ble korrigert med 3-0 borte mot Aserbajdsjan, men 0-1 borte mot Sveits fikk dem tilbake i null. Uavgjort hjemme mot Norge og Sveits, det siste med sveitsisk utlikning på overtid, gjorde at Ungarn haltet med. Ungarn avsluttet med 3-1 hjemme mot Aserbajdsjan og 1-1 borte mot Finland, sistnevnte etter at de ble reddet av et finsk selvmål på overtid. Ungarn lyktes å komme på andreplass i gruppa, poenget foran Finland og åtte poeng bak Norge. Andreplass ga kvalifisering mot Jugoslavia. Denne oppturen ble fort snudd til nedtur, da Ungarn tapte hele 1-7 hjemme og 0-5 borte for jugoslavene.

Nittitallets siste kvalifisering hamret inn poenget at Ungarn ikke lenger var et topplag. De møtte Romania, Portugal, Slovakia, Liechtenstein og Aserbajdsjan, og målet var å bli blant de to beste. Ungarns tro fikk seg en knekk da de tapte 1-3 hjemme mot Portugal, men de slo Aserbajdsjan 4-0 borte. Deretter ble det uavgjort hjemme mot Romania og storseier 5-0 hjemme mot Liechtenstein. Målløst uavgjort mot Slovakia gjorde ting noe vanskeligere, og bortetapet mot Romania og hjemmetapet for Slovakia viste at Ungarn ikke var gode nok. En svært skuffende 0-0 borte mot Liechtenstein ble fulgt av 3-0 over Aserbajdsjan, nok en gang hadde altså Ungarn slått de dårligste og spilt uavgjort mot de som de burde ha slått for å tilhøre toppsjiktet. Ungarn avsluttet med 0-3 borte mot Portugal og 12 poeng, 11 poeng bak andreplassen.

  

#### 2000-tallet - etablert middelhavsfarer

Zoltán Gera ble en viktig spiller for Ungarn i et ikke særlig godt tiår.Ungarn gikk inn i et nye årtusenet som et lag som tilhørte midten eller nedre midten av kvalifiseringsgruppene. Dette gjentok seg allerede i neste kvalifisering. De begynte pent med 2-2 hjemme mot Italia og hele 6-1 borte mot Litauen, men så gikk det igjen galt. Først ble det 1-1 hjemme mot Litauen, før de igjen tapte borte mot Romania. En pen 4-1 hjemme mot Georgia ble avløst av et tap borte med 1-3 mot samme motstander. Ungarns teoretiske sjanse til å greie seg krevde seier over både Romania hjemme og Italia borte, men Ungarn tapte begge kampene, og endte nest sist, bare foran Litauen.

Neste kvalifisering hadde Ungarn Sverige, Latvia, San Marino og Polen som motstandere. Det begynte med en god 1-1 borte mot gruppefavoritt Sverige og en helt OK 3-0 over San Marino. Målløst uavgjort mot Polen borte var også godkjent. Ungarn kom bakpå tidlig hjemme mot Sverige, men utliknet. Utlikningen varte dessverre for ungarerne bare i to minutter før Marcus Allbäck scoret sitt andre for dagen og fastsatte sluttresultatet til borteseier 2-1. Ungarn lyktes imidlertid både å slå Latvia hjemme og San Marino borte med store sifre. Igjen kunne Ungarn ta andreplassen med borteseier mot Latvia og hjemmeseier mot Polen, men Ungarn tapte begge kampene og Latvia slo som eneste land Sverige, og dermed ble det baltiske landet nest best i gruppen, mens Ungarn også ble slått av Polen. Bare San Marino kom bak Ungarn.

Kvalifiseringen til VM ble tøff for Ungarn. Kroatia, Sverige, Bulgaria, Island og Malta var motstandere. Ungarn tapte 0-3 borte mot Kroatia og med samme sifre mot Sverige, med en 3-2-seier hjemme mot Island inneklemt. Seier over Malta og en sen utlikning hjemme mot Bulgaria gjorde også sitt til at det ble vanskelig for Ungarn. Det ble også borteseier mot Island og 4-0 hjemme mot Malta før Ungarn tapte 0-1 mot Sverige etter en scoring på overtid. Hjemmetapet ødela Ungarns muligheter, og et 0-2-tap borte for Bulgaria og målløst hjemme mot Kroatia ble et pliktløp. Ungarn endte på fjerdeplass i gruppen, bak vinneren Kroatia, Sverige og Bulgaria.

Til kvalifiseringen til EM i 2008 hadde Ungarn havnet i gruppe med Hellas, Tyrkia, Norge, Bosnia-Hercegovina, Moldova og Malta. Dette ble en spesielt ubehagelig turnering for ungarerne. De startet med å bli rundtspilt av Norge hjemme, og tapte 4-1 etter å ha redusert på overtid. Så slo de Bosnia-Hercegovina 3-1 borte, men tapte deretter 0-1 hjemme mot Tyrkia og 1-2 borte for Malta. En 2-0-seier over Moldova hjemme ble fulgt av en 0-2 mot Hellas borte og hele 0-4 borte mot Norge. Riktignok slo Ungarn Bosnia-Hercegovina 1-0 hjemme og fikk revansj på Malta med 2-0, men inneklemt mellom seirene var et 0-3-tap for Tyrkia. Ungarn endte nest sist i sin gruppe, langt unna andreplassen til Tyrkia. Nytt av turneringen var at Ungarn ikke hadde noen uavgjortkamper.

Kvalifiseringen til VM i Sør-Afrika ble et gjensyn med Malte, og også Sverige, Danmark, Portugal og første møte i kvalifisering med Albania. Denne turneringen begynte ikke bra, men gikk bedre utover. Først ble det 0-0 hjemme mot Danmark og 1-2 borte mot Sverige. Så fulgte de opp med 2-0 mot Albania hjemme og 1-0 borte mot Malta. Ungarn fulgte opp med 1-0 borte mot Albania og 3-0 hjemme mot Malta. Mot Sverige hjemme ble det nok en gang tap, 1-2, og det ble også dobbelttap for Portugal. Ungarn slo imidlertid Danmark borte. Enda det plasseringsmessig var svakt med en fjerdeplass i gruppen, var det bare tre poeng opp til andreplassen til Portugal.

### Stadig bedre (2010-)

József Varga og Vilmos Vanczák for ungarn mot Robert Lewandowski og Polen i en treningskamp den 1. november 2011Etter å ha tilbragt mange kvalifiseringer på behørig avstand fra kvalifisering, tok Ungarn et skritt i riktig retning på 2010-tallet, og i 2015 lyktes det dem endelig å kvalifisere seg for første gang på 30 år.

#### EM i 2012, VM i 2014

Det var ingen åpenbart enkel oppgave for Ungarn å kvalifisere seg i kvalifiseringen til EM i 2012. De var i gruppe med Nederland, Sverige, Finland, Moldova og San Marino. Ungarn begynte nok en gang med bortetap for Sverige, før de slo Moldova 2-1 og San Marino 8-1. Det ble også 2-1 borte mot Finland med scoring på overtid, før Ungarn ble dratt ned på jorden med 0-4 hjemme mot Nederland. I Nederland gikk hjemmelaget opp i 1-0 før Ungarn snudde til 2-1 og Nederland til 3-2. Deretter utliknet Ungarn, men mot slutten scoret Dirk Kuyt to mål og fastsatte sluttresultatet til 5-3 til Nederland. Etter en 3-0-seier borte mot San Marino, lyktes Ungarn endelig å slå Sverige hjemme, med 2-1 etter seiersmål i siste spilleminutt. Borteseier 2-0 mot Moldova gjorde at Ungarn kunne ta andreplassen om de slo Finland hjemme samtidig som Nederland slo Sverige hjemme. Ungarn lyktes imidlertid bare å spille uavgjort, og dessuten slo Sverige Nederland. Det ble en tredjeplass, men Ungarn var nære kvalifisering.

Kvalifiseringen til VM i Brasil ble nok et oppgjør med Nederland, i tillegg til Romania, Tyrkia, Estland og Andorra. Etter en overlegen borteseier mot Andorra, tapte Ungarn stygt hjemme mot Nederland med 1-4. Borteseier mot Estland og hjemmeseier mot Tyrkia hjalp på, og uavgjort mot Romania hjemme var et brukbart resultat, om enn de ledet til andre overtidsminutt. En ny uavgjort, nå borte mot Tyrkia, ble avløst av et bortetap mot Romania. Romania tapte imidlertid borte mot Tyrkia, og Ungarn vant hjemme mot Estland med 5-1. Skulle Ungarn kvalifisere seg, måtte de vinne mot Nederland, men i stedet ble det hele 1-8-tap. Dermed ble hjemmeseieren mot Andorra kun av akademisk betydning.

#### EM i 2016

Foran kvalifiseringen til EM i 2016 hadde altså Ungarn ikke bare sukesshistorier bak seg, enda de kom stadig nærmere. Imidlertid var EM utvidet til 24 lag. Dette betydde at tredjelaget kunne kvalifisere seg gjennom omspill. Ungarn møtte igjen Romania og Finland, og også Nord-Irland, Færøyene og Hellas. Ungarn tok ledelsen hjemme mot Nord-Irland, men nordirene snudde til 2-1. Deretter ble det 1-1 borte mot Romania, før de slo Færøyene 1-0 borte og Finland 1-0 hjemme. Etter en målløs uavgjort mot Hellas hjemme, slo Ungarn nok en gang Finland, nå borte. Det ble 0-0 også hjemme mot Romania, før Ungarn igjen mistet ledelsen mot Nord-Irland, denne gangen ble det uavgjort borte. Ungarn snudde Færøyenes ledelse til en 2-1-seier. I siste runde kunne Ungarn teoretisk ta fra Romania andreplassen om Romania tapte borte mot Færøyene og Ungarn vant borte mot fortapte Hellas. I stedet skjedde det motsatte; Romania var overlegne mot Færøyene og vant 3-0, mens en tett kamp mellom Hellas og Ungarn endte med 4-3 til hjemmelaget.

Ungarn sikret seg også omkamp, og de fikk møte Norge. Nordmennene var godt fornøyd med trekningen. Imidlertid slo Ungarn Norge 1-0 i Oslo, der László Kleinheisler var matchvinner. I returoppgjøret vant Ungarn 2-1 etter at Tamás Priskin scoret for Ungarn og Markus Henriksen scoret for begge lag.

Hjemmebane, drakt og kallenavn
------------------------------

Ungarn spiller flesteparten av landskampene på Ferenc Puskás stadion. De har som oftest hatt røde overdeler og hvite bukser med grønne sokker for å reflektere flagget, og har ingen egentlige kallenavn.

### Hjemmebane

Ferenc Puskás stadion er offisielt hjemmebanen, men andre baner brukes også.Ferenc Puskás stadion (Puskás Ferenc Stadion på ungarsk, tidligere Nepstadion (=«folkets stadion») er offisielt hjemmebanen til Ungarn. Imidlertid ligger Ungarns Fotballforbund ved hjemmebanen til Budafoki MTE. Ferenc Puskás stadion er ikke hjemmebanen til noen klubblag; Puskás var selv nært knyttet til Budapest Honvéd FC, men de spiller på Bozsik Stadion.

Ferenc Puskás Stadion ble imidlertid revet i 2015 for å bli erstattet av en ny og bedre stadion med samme navn som skal stå klar i 2018. I den perioden ble Groupama Arena brukt i stedet. Groupama Arena er hjemmebanen til Ferencváros TC. Unntaksvis har andre stadier blitt brukt, som Ferenc Szusza stadion, hjemmebanen til Újpest FC, Nagyerdei Stadion i Debrecen og ETO Park i Győr. Bare Ferenc Szusza stadion er blitt brukt til kvalifiseringer, de andre to var brukt til treningskamper.

### Drakt

Dániel Tőzsér i en typisk ungarsk hjemmedrakt.Ungarn har i hovedsak hatt røde overdeler, hvite bukser og grønne sokker for å reflektere flagget. Bortedrakten, som av og til brukes hjemme også, er helhvit. Tidligere versjoner var vinrøde med grønne sokker, hvite overdeler og røde shorts, helrøde eller røde med grønne shorts. I 2016 ble den rene hjemme- og bortedrakten foretrukket i en avstemning fremfor en versjon med tynne, hvite striper på bortedrakten og tynne, røde striper på hjemmedrakten.

#### Drakthistorie

Draktene begynte i VM-sammenheng med helt vinrøde drakter, og har siden hatt beskjeden utvikling, for det meste med Ungarns våpenskjold som hovedforandring. En periode på 1950-og 1960-tallet hadde også en rød og en grønn stripe på den hvite bortedrakten, slik at flagget ble representert også der.

(H) markerer hjemmedrakt, (H2) alternativ hjemmedrakt (gjerne annen farge på shorts eller sokker) og (B) markerer bortedrakt.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  |  |  |
|  |
|  |
| 1934 (H)  |

 | 

|  |  |  |
| --- | --- | --- |
|  |  |  |
|  |
|  |
| 1934 (H2) |

 | 

|  |  |  |
| --- | --- | --- |
|  |  |  |
|  |
|  |
| 1938 (B) |

 | 

|  |  |  |
| --- | --- | --- |
|  |  |  |
|  |
|  |
| 1938 (H) |

 | 

|  |  |  |
| --- | --- | --- |
|  |  |  |
|  |
|  |
| 1954 |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  |  |  |
|  |
|  |
| 1958 (H) |

 | 

|  |  |  |
| --- | --- | --- |
|  |  |  |
|  |
|  |
| 1958 (B) |

 | 

|  |  |  |
| --- | --- | --- |
|  |  |  |
|  |
|  |
| 1962 (H) |

 | 

|  |  |  |
| --- | --- | --- |
|  |  |  |
|  |
|  |
| 1964 (B) |

 | 

|  |  |  |
| --- | --- | --- |
|  |  |  |
|  |
|  |
| 1964 (H) |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  |  |  |
|  |
|  |
| 1966 (B) |

 | 

|  |  |  |
| --- | --- | --- |
|  |  |  |
|  |
|  |
| 1964 (H) |

 | 

|  |  |  |
| --- | --- | --- |
|  |  |  |
|  |
|  |
| 1972 (H) |

 | 

|  |  |  |
| --- | --- | --- |
|  |  |  |
|  |
|  |
| 1978 |

 | 

|  |  |  |
| --- | --- | --- |
|  |  |  |
|  |
|  |
| 1978 (B) |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  |  |  |
|  |
|  |
| 1982 |

 | 

|  |  |  |
| --- | --- | --- |
|  |  |  |
|  |
|  |
| 1982 (B) |

 | 

|  |  |  |
| --- | --- | --- |
|  |  |  |
|  |
|  |
| 1986 |

 | 

|  |  |  |
| --- | --- | --- |
|  |  |  |
|  |
|  |
| 1986 (B) |

 | 

|  |  |  |
| --- | --- | --- |
|  |  |  |
|  |
|  |
| 2000 |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  |  |  |
|  |
|  |
| 2002 |

 | 

|  |  |  |
| --- | --- | --- |
|  |  |  |
|  |
|  |
| 2004 |

 | 

|  |  |  |
| --- | --- | --- |
|  |  |  |
|  |
|  |
| 2006 |

 | 

|  |  |  |
| --- | --- | --- |
|  |  |  |
|  |
|  |
| 2008 |

 | 

|  |  |  |
| --- | --- | --- |
|  |  |  |
|  |
|  |
| 2010 |

 |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

|  |  |  |
| --- | --- | --- |
|  |  |  |
|  |
|  |
| 2012 |

 | 

|  |  |  |
| --- | --- | --- |
|  |  |  |
|  |
|  |
| 2014 |

 | 

|  |  |  |
| --- | --- | --- |
|  |  |  |
|  |
|  |
| 2016 |

 | 

|  |  |  |
| --- | --- | --- |
|  |  |  |
|  |
|  |
| 2016 (B) |

 |  |

Notater
**Type nummerering**
1. ↑  Mot Brasil
2. ↑  Mot Østerrike
3. ↑  Mot Nederlandsk Øst-India
4. ↑  Play-off mot Wales
5. ↑  Mot Spania
6. ↑  Mot Portugal og Sovjetunionen
7. ↑  Mot Frankrike og Italia
8. ↑  Mot Belgia
9. ↑  Mot Canada

### Kallenavn

Ungarns kallenevn er altså *Nemzeti Tizenegy*, som betyr «Nasjonalelleveren». Kallenavnene som er mest kjent, er knyttet til gullperioden, og inkluderer særlig *Aranycsapat* («Gullaget») og *Mágikus Magyarok* («De magiske magyarene»). I England ble de omtalt som *Mighty Magyars* («De mektige magyarene»). Begge disse kallenavnene fikk en brå slutt etter tapet i finalen i Bern.

Rivalisering og fans
--------------------

Ungarn har rivalisering, men ikke tradisjonelt mot ett land. Romania og Østerrike nevnes ofte, men det er langt fra den samme tradisjonen rundt disse oppgjørene som mer kjente rivaliseringer.

### Mot Romania

Ungarn har noe rivalisering mot Romania, men dette er mest av historiske grunner, og de to har knapt møttes i turneringer, om enn det er blitt mange oppgjør i kvalifiseringer. Det betyr ikke at det ikke er temperatur; i kvalifiseringen til EM i 2016 i Romania, måtte den skotske dommeren levere ut 12 gule kort og politiet brukte tåregass mot tilskuerne.

Romania slet med å slå Ungarn, og første oppgjør dem imellom med rumensk seier kom i 1999, men siden har Romania dominert.

### Mot Østerrike

Østerrike på hjemmebane mot Ungarn i april 1913.Ungarn har også en lang tradisjon mot Østerrike, og bare Argentina - Uruguay har møttes oftere enn disse to lagene. Akkurat som Skottland og England var Østerrike og Ungarn tidlig ute med å ha to landslag i en stat, da Ungarn var under Østerrike og Østerrike-Ungarn fram til 1918. De to lagene har identiske hjemmedrakter, røde overdeler og hvite bukser, etter at Østerrike bestemte seg for å erstatte sine hvite overdeler og sorte bukser i 2004.

Det som ofte har vært problemet med disse oppgjørene er imidlertid at de har aldri vært gode samtidig. Østerrikes «Wunderteam» var store i VM i 1934, da Ungarn ikke hadde en spesielt god periode. Ungarn tapte imidlertid for Østerrike i det VM-et, men det var ikke uventet. I 1938 var Ungarn på sitt beste, men da eksisterte ikke Østerrike på grunn av Anschluss. I etterkrigstiden kunne de to hatt rivalisering i det første VM, i 1954, da Ungarn var regnet som verdens beste lag og der Østerrike gikk helt til semifinalen. Imidlertid møttes aldri de to landene. Etter at Ungarn hadde et relativt godt lag ut til 1972, forsvant Østerrike fort fra rampelyset, og enda de kvalifiserte seg til enkelte VM på 1980- og 1990-tallet, gikk det ikke særlig bra.

De to lagene møttes igjen under EM i 2016, men den store temperaturen uteble, noe som indikerer at rivaliseringen ikke har nådd de høydene man kunne forvente.

### Tilhengere

Ungarn har fans som har skaffet dem problemer tidligere. I en vennskapskamp mot Israel kom de med antisemittiske kommentarer, og de har laget apelyder mot fargede spillere. Dette medførte at de måtte spille neste kvalifiseringskamp for tomme tribuner. Også under EM i 2016 ble det oppdaget nazistiske og rasistiske kommentarer under Ungarns kamp mot Island.

Ungarns fans er ofte uinteresserte i kamper mot antatt svakere lag, og publikumsmassen varierer stort. I kvalifiseringen til EM i 2016 holdt publikumstallet seg i kampene på Groupama Arena (kapasitet 22 000) stabilt på rundt 20 000 med utsolgte 22 000 mot Hellas og en liten dupp ned til 16 000 mot Færøyene. Også i omspillskampen mot Norge var Ungarns vikarierende stadion stappfull. I kvalifiseringen til VM i 2014 var tallene annerledes. Kampene ble spilt på Ferenc Puskas stadion med kapasitet på 38 652. I første kamp, mot Nederland, var det 22 700 tilskuere, det sank til 21 563 mot Tyrkia, og etter straffen etter de antisemittiske tilropene (der de spilte med null tilskuere) var tallet nede på 7 700 mot Estland og 5 200 mot Andorra. I kvalifiseringen til EM i 2012 var tallene lave i begynnelsen mot Moldova (9209) og Estland (10536) var tilskuertallene lave, men de gikk opp til 22-23 000 mot Nederland, Sverige og Finland. I 2010 var det faktisk, etter Sverige, som hadde hele 40 000 tilskuere, Malta som trakk flest tilskuere. I 2008 var det generelt svake tall, selv om vi tar høyde for at flere kamper ble spilt på stadia med plass til bare 12-14 000 tilskuere. Bare sist kamp, mot Hellas, fikk virkelig godte tilskuertall.

Meritter
--------

* Tapende finalist i VM i 1938 og 1954.
* Beste resultat i EM: Nr. 3 i 1964.
* OL-gull i 1952, OL-gull i 1964 og OL-gull i 1968

VM-resultater
-------------

| VM | Resultat |
| --- | --- |
| 1930 | Takket nei til VM-invitasjon |
| 1934 | Kvalifisert til VM, utslått i kvartfinale |
| 1938 | Kvalifisert til VM, tapende finalist |
| 1950 | Deltok ikke i kvalifisering til VM |
| 1954 | Kvalifisert til VM, tapende finalist |
| 1958 | Kvalifisert til VM, utslått i gruppespillet |
| 1962 | Kvalifisert til VM, utslått i kvartfinale |
| 1966 | Kvalifisert til VM, utslått i kvartfinale |
| 1970 | Utslått i kvalifisering til VM |
| 1974 | Utslått i kvalifisering til VM |
| 1978 | Kvalifisert til VM, utslått i gruppespillet |
| 1982 | Kvalifisert til VM, utslått i gruppespillet |
| 1986 | Kvalifisert til VM, utslått i gruppespillet |
| 1990 | Utslått i kvalifisering til VM |
| 1994 | Utslått i kvalifisering til VM |
| 1998 | Utslått i kvalifisering til VM |
| 2002 | Utslått i kvalifisering til VM |
| 2006 | Utslått i kvalifisering til VM |
| 2010 | Utslått i kvalifisering til VM |
| 2014 | Utslått i kvalifisering til VM |
| 2018 | Utslått i kvalifisering til VM |
| 2022 | Utslått i kvalifisering til VM |

EM-resultater
-------------

| EM | Resultat |
| --- | --- |
| 1960 | Utslått i kvalifisering til EM |
| 1964 | Kvalifisert til EM, utslått i semifinale (Nr. 3) |
| 1968 | Utslått i kvalifisering til EM |
| 1972 | Kvalifisert til EM, utslått i semifinale (Nr. 4) |
| 1976 | Utslått i kvalifisering til EM |
| 1980 | Utslått i kvalifisering til EM |
| 1984 | Utslått i kvalifisering til EM |
| 1988 | Utslått i kvalifisering til EM |
| 1992 | Utslått i kvalifisering til EM |
| 1996 | Utslått i kvalifisering til EM |
| 2000 | Utslått i kvalifisering til EM |
| 2004 | Utslått i kvalifisering til EM |
| 2008 | Utslått i kvalifisering til EM |
| 2012 | Utslått i kvalifisering til EM |
| 2016 | Kvalifisert til EM, utslått i åttendedelsfinale |
| 2020 | Kvalifisert til EM, utslått i gruppespillet |

Nåværende tropp
---------------

2. juni 2021
 Ungarns tropp til EM i fotball 2021 fra 11. juni til 11. juli 2021.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Nr. |  | Posisjon | Spiller |
| --- | --- | --- | --- |
| 1 | Ungarns flagg | K | Péter Gulácsi *(RB Leipzig)* |
| 2 | Ungarns flagg | F | Ádám Lang *(Omonia)* |
| 3 | Ungarns flagg | F | Ákos Kecskés *(Sepsi)* |
| 4 | Ungarns flagg | F | Attila Szalai *(Hoffenheim)* |
| 5 | Ungarns flagg | F | Attila Fiola *(Fehérvár)* |
| 6 | Ungarns flagg | F | Willi Orban *(RB Leipzig)* |
| 7 | Ungarns flagg | F | Loïc Négo *(Le Havre)* |
| 8 | Ungarns flagg | MB | Ádám Nagy *(Pisa)* |
| 9 | Ungarns flagg | A | Ádám Szalai  *(Basel)* |
| 10 | Ungarns flagg | MB | Tamás Cseri *(Mezőkövesd)* |
| 11 | Ungarns flagg | A | Filip Holender *(Vasas)* |
| 12 | Ungarns flagg | K | Dénes Dibusz *(Ferencváros)* |
| 13 | Ungarns flagg | MB | András Schäfer *(Union Berlin)* |

 |  | 

| Nr. |  | Posisjon | Spiller |
| --- | --- | --- | --- |
| 14 | Ungarns flagg | F | Gergő Lovrencsics *(Hajduk Split)* |
| 15 | Ungarns flagg | MB | László Kleinheisler *(Panathinaikos)* |
| 16 | Ungarns flagg | MB | Dániel Gazdag *(Philadelphia Union)* |
| 17 | Ungarns flagg | A | Roland Varga *(MTK Budapest)* |
| 18 | Ungarns flagg | MB | Dávid Sigér *(Ferencváros)* |
| 19 | Ungarns flagg | A | Kevin Varga *(Debrecen)* |
| 20 | Ungarns flagg | MB | Roland Sallai *(Freiburg)* |
| 21 | Ungarns flagg | F | Endre Botka *(Ferencváros)* |
| 22 | Ungarns flagg | K | Ádám Bogdán *(Ferencváros)* |
| 23 | Ungarns flagg | A | Nemanja Nikolić *(AEK Larnaka)* |
| 24 | Ungarns flagg | A | Szabolcs Schön *(Fehérvár)* |
| 25 | Ungarns flagg | A | János Hahn *(Paksi)* |
| 26 | Ungarns flagg | F | Bendegúz Bolla *(Servette) (lån Wolverhampton)* |

 |

### Andre spillere

Spillere som har vært med i landslagstroppen de siste 12 månedene.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Nr. |  | Posisjon | Spiller |
| --- | --- | --- | --- |
|  | Ungarns flagg | K | Balázs Tóth *(Puskás Akadémia) (Kypros 4.6.21)* |
|  | Ungarns flagg | K | Lajos Hegedűs *(Paksi) (Tyrkia 18.11.20)* |
|  | Ungarns flagg | K | Ádám Kovácsik *(Fehérvár) (Bulgaria 8.10.20)* |
|  | Ungarns flagg | F | Szilveszter Hangya *(Fehérvár) (Kypros 4.6.21)* |
|  | Ungarns flagg | F | Csaba Spandler *(Puskás Akadémia) (Kypros 4.6.21)* |
|  | Ungarns flagg | F | Barnabás Bese *(Fehérvár) (Tyrkia 18.11.20)* |
|  | Ungarns flagg | F | Mihály Korhut *(Debrecen) (Tyrkia 3.9.20)* |
|  | Ungarns flagg | F | Botond Baráth *(Budapest Honvéd) (Tyrkia 3.9.20)* |
|  | Ungarns flagg | F | Krisztián Tamás *(Budapest Honvéd) (Tyrkia 3.9.20)* |

 |  | 

| Nr. |  | Posisjon | Spiller |
| --- | --- | --- | --- |
|  | Ungarns flagg | MB | Dominik Szoboszlai *(Liverpool) (Kypros 4.6.21)* |
|  | Ungarns flagg | MB | Zsolt Kalmár *(Dunajská Streda) (Andorra 31.3.21)* |
|  | Ungarns flagg | MB | Krisztián Géresi *(Puskás) (lån Fehérvár) (Andorra 31.3.21)* |
|  | Ungarns flagg | MB | Máté Pátkai *(Vasas) (Russland 6.9.20)* |
|  | Ungarns flagg | A | Ádám Gyurcsó *(Osijek) (Tyrkia 18.11.20)* |
|  | Ungarns flagg | A | Norbert Könyves *(Zalaegerszeg) (Tyrkia 18.11.20)* |
|  | Ungarns flagg | A | Adrian Szöke *(Heracles) (Russland 14.10.20)* |
|  | Ungarns flagg | A | Benjamin Babati *(Zalaegerszeg) (Bulgaria 8.10.20)* |
|  | Ungarns flagg | A | Krisztián Simon *(Újpest) (Russland 6.9.20)* |

 |

Referanser
----------

1. ↑  Hungary - Football info
2. ↑  Side 51, Huw Richards: *Austria and Hungary: The Danubian School* i «The Cambridge Companion to Football», Cambridge University Press, Cambridge, 2013
3. ↑  1st International Cup - RSSSF.com
4. ↑  FIFA WORLD CUP SOCCER: COLD WAR GOALLLLLLLLL - Cold War Studies, 26. april 2013, hentet 3. juni 2016
5. ↑  Football MATCH: 10.04.1949 Czechoslovakia v Hungary - Football Info (udatert), hentet 3. juni 2016
6. 1 2  The greatest teams of all time: Hungary 1950–56 - 15. juni 2015, hentet 3. juni 2016
7. ↑  England 3-6 Hungary: 60 years on from the game that stunned a nation - The Guardian, 25. november 2013 hentet 3. juni 2016
8. ↑  Football MATCH: 23.05.1954 Hungary v England - EU Football
9. ↑  Football: Ellis a knockout during the Battle of Berne The Independent, 9. juni 1998, hentet 3. juni 2016
10. ↑  World Cup 25 stunning moments no 23 - 1966 World Cup - The Guardian 5. juni 2014, hentet 20. juni 2016
11. ↑  European Championship 1968 (Details) - RSSSF.com
12. ↑  Gold medal glory days - Hungarian Review
13. ↑  El World Cup: 25 stunning moments … No18: El Salvador humiliated in Spain - The Guardian 20. mai 2014, hentet 21. juni 2016. Ingen resultater i det påfølgende VM i 2014 hadde like store sifre.
14. ↑  Med raskeste hat trick menes her raskeste fra første til siste mål, ikke raskeste fra kampstart til fullført hat trick. Kiss' hat trick er ikke «ekte», det vil si at Lázár Szentes scoret mellom det første og de to siste målene til Kiss. Det raskeste «ekte» hat-tricket var signert Gabriel Batistuta i 1998 mot Jamaica.
15. ↑  UEFA forsvarer utvidelse til 24 EM-lag - Aftenposten, 22. juni 2012, hentet 22. juni 2016
16. ↑  Norge møter Ungarn i EM-playoff: – Den beste trekningen vi kunne få - VG 18. oktober 2015, hentet 22. juni 2016
17. ↑  Visualization of the new Ferenc Puskas Stadium - Daily News Hungary, 3. juni 2015, hentet 22. juni 2016
18. ↑  Hungary Euro 2016 Home and Away Kits Revealed - Footy Headlines, 20. mai 2016, hentet 23. juni 2016
19. ↑  World Cup Index Historical Kits
20. ↑  Euro Index Historical Kit
21. ↑  Euro 2016 rekindles Hungary v Romania rivalry Arkivert 3. mars 2016 hos Wayback Machine. - When Saturday Comes, oktober 2014
22. ↑  Flares, firecrackers and tear gas: Romania's bad-tempered draw with Hungary marred by brutal violence on and off the pitch Daily Mail 11. oktober 2014, hentet 23. juni 2016
23. ↑  Hungary v Romania background - UEFA, 8. juli 2015, hentet 23. juni 2016
24. ↑  Austria - Hungary and what makes a great soccer rivalry - Slate.com, 17. juni 2016, hentet 23. juni 2016
25. ↑  Rasismen herjer i ungarsk fotball: Norske Liban ble møtt med apelyder fra tribunen - Aftenposten, 14. november 2015, hentet 22. juni 2016
26. ↑  Ungarske supportere etterforskes for nazi-rop under EM-kamp - NRK.no 19. juni 2016, hentet 22. juni 2016
27. ↑  Marco Rossi kihirdette a végleges Eb-keretet
28. ↑  Squad

Litteratur
----------

* Olsen, Egil Roger (2002): *Drillos verden*.   
 Kagge Forlag AS, OSLO. ISBN 82-489-0244-7

Eksterne lenker
---------------

* Det Ungarske fotballforbundets offisielle nettside
* (en) FIFAs profil om Ungarn
* (en) Oversikt over ungarske spillere som har flest landskamper og landslagsmål (RSSSF)
* (en) Oversikt over ungarske landslagssjefer (RSSSF)

| * v
* d
* r
Nasjonale fotballandslag i Europa (UEFA) |
| --- |
|  | Albania **·** Andorra **·** Armenia **·** Aserbajdsjan **·** Belarus **·** Belgia **·** Bosnia-Hercegovina **·** Bulgaria **·** Danmark **·** England **·** Estland **·** Finland **·** Frankrike **·** Færøyene **·** Gibraltar **·** Georgia **·** Hellas **·** Irland **·** Island **·** Israel **·** Italia **·** Kasakhstan **·** Kosovo **·** Kroatia **·** Kypros **·** Latvia **·** Liechtenstein **·** Litauen **·** Luxembourg **·** Malta **·** Moldova **·** Montenegro **·** Nederland **·** Nord-Irland **·** Nord-Makedonia **·** Norge **·** Polen **·** Portugal **·** Romania **·** Russland **·** San Marino **·** Serbia **·** Skottland **·** Slovakia **·** Slovenia **·** Spania **·** Sveits **·** Sverige **·** Tsjekkia **·** Tyrkia **·** Tyskland **·** Ukraina **·** Ungarn **·** Wales **·** Østerrike |  |
| Tidligere: DDR **·** Jugoslavia **·** Saarland **·** Serbia og Montenegro **·** Sovjetunionen **·** SUS **·** Tsjekkoslovakia |

|  |  |
| --- | --- |
| Oppslagsverk/autoritetsdata | BBC Things
 |